Pirkanmaan Priden kulkue 2016 (kuva: Leo Koivistoinen)
Kuvat: Leo Koivistoinen, teksti: Sami Mollgren
Tampereella järjestetty Pirkanmaan pride – Leimautumispäivät -tapahtumaviikko huipentui lauantaina 11. kesäkuuta pride-kulkueeseen ja pääjuhlaan.
Tullikamarin aukiolta kello 15 lähteneeseen ja Laikunlavalle suunnanneeseen kulkueeseen osallistui toista tuhatta ihmistä, sään tänä vuonna suosiessa.
Laikunlavalla järjestetyssä pääjuhlassa Pirkanmaan Setan puheenjohtaja Tuure Pitkänen, avasi pääjuhlan, jonka jälkeen Tampereen kaupungin sateenkaarirauhan julistuksen antoi jo kuudetta kertaa apulaispormestari Pekka Salmi. Valtakunnallisen Setan tervehdyksen toi järjestön puheenjohtaja Panu Mäenpää. Tampereen Hiv-tukikeskuksen Katariina Huuhka puolestaan kertoi säätion 30-vuotisjuhlasta Werstaalla.
Tapahtumassa palkittiin Vuoden sateenkaarinuori 2016 -tunnustuksella Savon Setan aktiivi Elina Partanen. Setan nuorisotoimikunnan myöntämän tunnustuksen jakoi puheenjohtaja Sakris Kupila.
Viihteellisemmästä ohjelmasta vastasivat näyttelijä Emmi Kaislakari, joka lauloi Cabaret-musikaalista kappaleen Cabaret, diabolo-taituri Henri Kangas sekä Suomen ainoa lesbokuoro "Kaupungin Naiset", joka esitti Petra Lampisen säveltämää suomalaista runoutta.
Pääjuhlan juonsivat Gekko Paavilainen ja Theodora Rex
Pirkanmaan Setan järjestämän tapahtumaviikon teema oli "yhdenvertainen, omanlainen; erilainen, samanlainen". Tapahtuman suojelija oli Tampereen kaupunki, ja tapahtuma oli osa Tampereen "tapahtumien superviikonloppua".
Päivitys: Korjattu Katariina Huuhkan sukunimi.